અખંડ ભારત એટલે કયું ભારત અને કેવું ભારત? ~ હાર્દિક બારોટ - Vaktavy
અખંડ ભારત એટલે કયું ભારત અને કેવું ભારત? ~ હાર્દિક બારોટ
અખંડ ભારત એટલે કયું ભારત અને કેવું ભારત? ઉત્તિષ્ઠ ભારતનાં 5000 વર્ષ જૂના ઈતિહાસનો ગૌરવ લેતા ઘણા લોકોને મેં જોયા છે. પણ એ કઈ બાબતનું ગૌરવ લે છે એ મને હજુય સમજાયુ નથી. અફઘાનિસ્તાનથી માંડી કમ્બોડિયા સુધી અખંડ ભારત હતું એવા બણગા ફૂંકવામાં આવે છે. ચાલો માની લઈએ કે હતું પણ હાલના સમયમાં એનું મહત્વ કેટલું? આજની તારીખની વાત કરીએ તો બચ્ચા જેવું નેપાળ પણ સળીઓ કરે છે.
અખંડ ભારત કહેવાય જ કેવી રીતે જો એ આખો પ્રદેશ સાડા પાંચસો કરતાં વધુ નાના-મોટા રજવાડાઓમાં વહેંચાયેલો હોય? એકબીજાનાં પડોશી હોય એવા રાજાઓ એકબીજાનું કાસળ કાઢી એકબીજાના પ્રદેશ પર કબજો જમાવવાના પેંતરા રચતા હોય! અખંડ ભારત એવું તો કેટલું નબળુ હતું કે બહારથી ચઢાઈ કરીને આવેલા અલગ અલગ મુસ્લિમ રાજાઓ સાતસોથી વધુ વર્ષ અને અંગ્રેજો બસો વર્ષ અખંડ ભારત પર રાજ કરી ગયા! એમ પણ માની લઈએ કે અખંડ ભારતમાં કેટલાક જયચંદો હતા તો શું અખંડ ભારતનાં લોકો એટલા નબળા હતાં કે ગણ્યા ગાંઠ્યા જયચંદો લાખો કરોડો લોકો પર ભારે પડે!
ખરું જોવા જઈએ તો અખંડ ભારત જેવી વાત હિંદુઓને ચગળાવવા માટે આપેલી લોલીપોપ હોય એવુ લાગે છે. અખંડ ભારત જેવુ કંઈ અસ્તિત્વમાં આવ્યુ હોય તો એ 1947માં જ્યારે આપણને સ્વતંત્રતા મળી. એ પછી જ આખો પ્રદેશ એક છત્રછાયા નીચે આવ્યો. જેનો શ્રેય જાય સરદાર વલ્લભભાઈ પટેલને કે જેમનાં અથાગ પ્રયત્નો થકી બધાં એક છત્ર નીચે ભેગા થવા સહમત થયા. અને સરદારને એ વાતનો શ્રેય મળી શક્યો એનો શ્રેય જાય છે ગાંધીજીને. એ વખતનાં આઝાદીની ચળવળમાં જોડાયેલા દરેકનાં આપણે ઋણી છીએ કે જેમનાં લીધે આજે આપણે લોકશાહી નામનું ફળ ચાખી રહ્યાં છીએ. આઝાદીની લડતમાં અહિંસાના માર્ગે અસહકારની લડત હોય કે ક્રાંતિકારી માર્ગે લડાયેલી લડત હોય કે કોન્સ્ટિટ્યુશનલ લડત ચલાવતા હોય એવા દરેક લોકોનો ઓછો વત્તો ફાળો ગણી શકાય અખંડ ભારત બનાવવામાં.
બાકી 1947 પહેલા અખંડ ભારતની થિયરી ગળે ઉતરે એમ નથી. આવડો મોટો પ્રદેશ જો એક હોય તો આટલા લાંબા ગાળા સુધી ગુલામ રહે એ અખંડ ભારતમાં વસતા લોકો માટે શરમની વાત કહેવાય.